**ZAKLJUČCI IZ RIGE 2015**

**O NOVOM SKUPU SREDNJOROČNIH REZULTATA KOJI SE TREBAJU POSTIĆI U PODRUČJU STRUKOVNOG OBRAZOVANJA I OSPOSOBLJAVANJA ZA RAZDOBLJE 2015.-2020., NAKON REVIZIJE KRATKOROČNIH REZULTATA DEFINIRANIH U IZJAVI IZ BRUGESA 2010.**

**Uvod: Deklaracija ministara nadležnih za strukovno obrazovanje i osposobljavanje država članica EU, država kandidatkinja, država Europskog gospodarskog prostora**

**Mi, ministri nadležni za strukovno obrazovanje i osposobljavanje (SOO)**, sastali smo se u baltičkom gradu Riga dana 22. lipnja 2015. godine kako bismo obnovili svoje napore u podizanju ukupne kvalitete i statusa SOO u kontekstu *Kopenhaškog procesa*, kako bismo zadovoljili strateške ciljeve programa *Obrazovanje i osposobljavanje 2020 (ET 2020)* te ponovo potvrdili našu podršku široj europskoj strategiji za rast i radna mjesta.

**Na ovaj način ističemo** važnost ulaganja u politike SOO te vještina, koje s jedne strane podižu zapošljivost, pomažu smanjiti trenutačni nesrazmjer vještina te olakšavaju prijelaz u svijet rada, a s druge strane promiču osobni razvoj pojedinaca i time pridonose podizanju kvalitete života. **I dalje smo uvjereni** kako sve skupine u tom pogledu zaslužuju našu punu pažnju i predanost.

**Nastavit ćemo graditi** na postignućima naše suradnje dogovorene *Kopenhaškom deklaracijom* (2002.) i potvrđene u Izjavama (*Communiqué) iz* Maastrichta (2004.), Helsinkija (2006.), Bordeauxa (2008.) i Brugesa (2010.). **Posvećujemo** se provedbi reformi u strukovnom obrazovanju i osposobljavanju u skladu s nacionalnim, regionalnim i lokalnim razvojem i potrebama. Tamo gdje je to primjenjivo, naš plan aktivnosti za razdoblje 2015.-2020. usredotočit će se na **pet srednjoročnih rezultata** definiranih u ***Zaključcima iz Rige***. Ovih pet rezultata koji se trebaju postići **ponovo ćemo iznositi u raspravama** o budućim prioritetima u sklopu Strateškog okvira ET 2020.

**Iznimno cijenimo** postojeći dijalog i suradnju sa socijalnim partnerima i ostalim relevantnim dionicima, kao što su komore i razne nadležne institucije. **Nastojat ćemo i dalje pridonositi** podizanju kvalitete i privlačnosti dostupnog i uključivog strukovnog obrazovanja i osposobljavanja na svim razinama obrazovanja, poticanjem daljnje suradnje među socijalnim partnerima, pružateljima SOO, polaznicima, roditeljima, tvrtkama, javnim službama za zapošljavanje, komorama, nastavnicima, savjetnicima za usmjeravanje i ostalim dionicima.

**Uložit ćemo više napora** kako bismo bolje razumjeli vještine koje su potrebne na tržištu rada, između ostalog i pozornim praćenjem sektorskih i regionalnih trendova, te ćemo nastojati iskoristiti to razumijevanje za unaprjeđenje politika obrazovanja i osposobljavanja i za podupiranje učenja i profesionalnog usmjeravanja.

**Odlučili smo se posvetiti** dugoročnim politikama učinkovitim ulaganjem, osnaživanjem strateških partnerstva i pojačanom suradnjom kako bi se promicale inovacije i izvrsnost u strukovnom obrazovanju i osposobljavanju te kako bi se pojačala prohodnost i fleksibilnost putova prema konkurentnom europskom strukovnom obrazovanju i osposobljavanju.

**Ujedinit ćemo svoje napore** kako bismo poticali učinkovitu upotrebu EU alata za postizanje transparentnosti, osobito Europskoga kvalifikacijskog okvira kao zajedničke reference za EU usporedbu i transparentnost kako bi se olakšala mobilnost studenata i radnika u Europi. U svezi s time, pozivamo Europsku komisiju da istraži na koje načine takvi alati mogu postati učinkovitiji i pristupačniji pojedincima i ostalim važnim dionicima.

**Odlučni smo u namjeri** da nastavimo pridonositi međunarodnoj konkuretnosti radne snage koja se razvila unutar europskih sustava strukovnog obrazovanja i osposobljavanja, a također i boljoj prepoznatljivosti strukovnih kvalifikacija u Europi, kao i u globalnom kontekstu.

**Mi, Ministri:**

* **Čvrsto namjeravamo** provesti obveze iznesene u *Zaključcima iz Rige* i istražiti alternativne načine financiranja i partnerstva radi postizanja pet srednjoročnih rezultata;
* **Pozivamo** **buduća predsjedništva EU** da se nadovezuju na rasprave održane u Rigi 22. lipnja 2015. godine i na *Zaključke iz Rige* kada budu sastavljali buduće prioritete europske suradnje u strukovnom obrazovanju i osposobljavanju.
* **Pozivamo Europsku komisiju** da u suradnji s državama članicama, socijalnim partnerima i dionicima razvije program za razvoj strukovnog obrazovanja, osposobljavanja i vještina imajući na umu jačanje europske suradnje u SOO te porast zapošljivosti i konkurentnosti.
* **Iznosimo svoju odluku** da ćemo nastaviti raspravu o aktualnim i budućim izazovima za konkurentno europsko strukovno obrazovanje i osposobljavanje u svijetlu Kopenhaškog procesa za razdoblje 2015.-2020. godine i nakon toga.

**ZAKLJUČCI IZ RIGE**

**Prihvaćeni** od strane ministara odgovornih za strukovno obrazovanje i osposobljavanje u državama koje sudjeluju u Kopenhaškom procesu (u daljnjem tekstu: „države sudionice“):

* Iz država članica EU (Austrija, Belgija, Bugarska, Cipar, Češka, Danska[[1]](#footnote-1), Estonija, Finska, Francuska, Grčka, Hrvatska, Mađarska, Irska, Italija, Latvija, Litva, Luksemburg, Malta, Nizozemska, Njemačka, Poljska, Portugal, Rumunjska, Slovenija, Slovačka, Španjolska, Švedska, Ujedinjeno Kraljevstvo)
* Iz država kandidatkinja za članstvo u EU (Albanija, Crna Gora, Bivša jugoslavenska Republika Makedonija, Srbija i Turska);
* Iz država Europskog gospodarskog prostora (EEA) (Island, Lihtenštajn, Norveška)

**Prihvaćeni** od strane Europskih socijalnih partnera (ETUC, BUSINESSEUROPE, UEAPME, CEEP).

**Prihvaćeni** od strane Europske komisije i:

**Podržano** od strane udruženja ustanova za strukovno obrazovanje i osposobljavanje na europskoj razini (EVTA, EFVET, EURASHE, EUCEN, EUproVET, EVBB) izdavanjem zajedničke Deklaracije o potpori Zaključcima iz Rige

**OD KOPENHAGENA DO BRUGESA I RIGE**

***Zaključci iz Rige***[[2]](#footnote-2) predstavljaju ulogu strukovnog obrazovanja i osposobljavanja (SOO) u kontekstu strategije za rast i radna mjesta i *Strateškog okvira za europsku suradnju u obrazovanju i osposobljavanju* *(ET 2020)*. Imaju za cilj postizanje sporazuma među državama sudionicama, socijalnim partnerima na razini EU i Europske komisije o **novom popisu srednjoročnih rezultata koji se trebaju postići** **u razdoblju 2015. - 2020**. u kontekstu *Izjave iz Brugesa*[[3]](#footnote-3) koja je usvojena 2010. godine u sklopu cjelovitog Kopenhaškog procesa pokrenutog 2002.[[4]](#footnote-4) godine.

Novi rezultati koji se trebaju postići **jačaju viziju strukovnog obrazovanja i osposobljavanja** **za 2020. godinu**. Oni pridonose ključnim izazovima i budućem napretku. U usporedbi s razdobljem 2011. – 2014., znatno su jednostavniji i sažetiji. U isto vrijeme, zadržao se kontinuitet s prošlim očekivanim rezultatima.

Posebna pažnja posvetit će se transverzalnim područjima i principima koji su od iznimne važnosti za postizanje rezultata i modernizaciju strukovnog obrazovanja i osposobljavanja: **anažno partnerstvo sa socijalnim partnerima i ostalim važnim dionicima kao što su komore i razne nadležne institucije**; učinkovito **financiranje** te promicanje **izvrsnosti i inovacija** u SOO; dosljedna uporaba pristupa **temeljenog na ishodima učenja** i zajednički **razvijenih alata i principa**. Navedeno uključuje: uspostavljanje sveobuhvatnih sustava za priznavanje do 2018., kao što je dogovoreno na Preporuci Vijeća iz 2012.[[5]](#footnote-5) Nadalje, Europska Komisija i države članice bi se, u suradnji sa svim dionicima SOO, također trebali posvetiti ciljanoj **komunikaciji** i odgovarajućoj **vidljivosti postignuća europske suradnje u SOO (*Kopenhaški proces*).**

**PRIJEDLOG NOVE LISTE SREDNJOROČNIH REZULTATA KOJI SE TEBAJU POSTIĆI U RAZDOBLJU 2015.-2020.**

*Imajući u vidu razvoj visokokvalitetnih i za tržište rada relevantnih strukovnih vještina i kvalifikacija, temeljenih na pristupu ishoda učenja:*

1. Promicati **učenje utemeljeno na radu** u svim oblicima[[6]](#footnote-6), s posebnom pažnjom na naukovanja, uključivanjem socijalnih partnera, tvrtki, komora i pružatelja SOO, a također i poticanjem inovacija i poduzetništva.

2. Daljnji razvoj **mehanizama osiguravanja kvalitete u strukovnom obrazovanju i osposobljavanju** u skladu s Preporukom o EQAVET-u[[7]](#footnote-7) te, u sklopu sustava osiguravanja kvalitete, uspostavljanje neprekidnog **protoka informacija i povratnih informacija u sustavima inicijalnog i kontinuiranog strukovnog obrazovanja i osposobljavanja temeljenim na ishodima učenja.**

*Za mogućnost informiranog odabira putova i dugoročne zapošljivosti te prilagodljivost promjenjivim potrebama za vještinama:*

3. Povećati dostupnost **SOO i kvalifikacija za sve kroz** fleksibilnije i prohodnije sustave, osobito ponudom efikasnih i integriranih službi za profesionalno usmjeravanje te omogućavanjem priznavanja neformalnog i informalnog učenja.

4. Dodatno **ojačati ključne kompetencije**[[8]](#footnote-8) u strukovnim kurikulumima i pružiti učinkovite mogućnosti stjecanja i razvijanja tih vještina kroz inicijalno i kontinuirano strukovno obrazovanje i osposobljavanje.

*Kao podrška uspješnoj provedbi reformi te u svrhu podizanja sveukupne kvalitete i učinkovitosti strukovnog obrazovanja i osposobljavanja:*

5. Predstaviti sistematične pristupe i mogućnosti za **inicijalni i kontinuirani profesionalni razvoj strukovnih nastavnika i mentora kako u školi, tako i u okruženjima na radnom mjestu.**

**ANEKS 1**

**KONTEKST DEFINIRANJA SREDNJOROČNIH REZULTATA**

***Uloga SOO u Europskoj strategiji za rast i radna mjesta***

Kao i 2010. godine, Europa se i dalje suočava s ogromnim ekonomskim i socijalnim izazovima s vrlo visokim razinama nezaposlenosti mladih u mnogim državama članicama EU, s nedostatkom osnovnih vještina kod četvrtine odrasle radne snage, sa snažnom potrebom za unaprjeđivanjem vještina radne snage zbog promjena u potražnji tržišta rada, uključujući sve veću uporabu novih tehnologija, očigledan nesrazmjer ponude i potražnje vještina koji ometa ekonomski razvoj i otvaranje novih radnih mjesta, a također i sa smanjenim javnim i privatnim financijskim resursima zbog procesa konsolidacije proračuna.

S obzirom na ove izazove, **strukovnom obrazovanju i osposobljavanju** dodijeljena je istaknuta uloga **u sklopu** **sveukupne strategije rasta i radnih mjesta**. Doprinos SOO-a, a osobito učenja utemeljenog na radu i naukovanja, sada je šire prepoznat u kontekstu borbe protiv nezaposlenosti mladih, boljeg usklađivanja osposobljavanja i potreba tržišta rada te olakšavanja prijelaza na tržište rada. Značajan broj preporuka po državama članicama u sklopu Europskog semestra vezuje se uz SOO, što nam potvrđuje hitnost reformi u ovom sektoru. *Komunikacija promišljanje obrazovanja* (2012.)[[9]](#footnote-9) istaknula je potrebu ulaganja u izgradnju prvoklasnih sustava SOO i pojačano uključivanje u učenja utemeljena na radu. Platforme pokrenute 2013. godine – *Europski savez za naukovanje, Garancija za mlade,* te *Inicijativa za zapošljavanje mladih*, potvrdili su ključnu ulogu SOO u povećanju zapošljivosti mladih ljudi. Učenje na radnom mjestu također je učinkovit način osposobljavanja i unaprjeđivanja vještina kod odraslih. Osiguravanje mogućnosti za učenje svima, osobito skupinama u nepovoljnom položaju, i dalje predstavlja velik izazov, kao što je istaknuto u obnovljenom programu za obrazovanje odraslih. Potencijal kontinuiranog strukovnog obrazovanja i osposobljavanja koje može fleksibilno odgovarati na kratkoročne potrebe i pomaže povećanju zapošljivosti građana i konkurentnosti tvrtki, još nije u potpunosti iskorišten.

Predsjednik Europske komisije, Jean-Claude Juncker, istaknuo je rast i otvaranje novih radnih mjesta kao glavne prioritete Europske komisije (2014. - 2019.). U postizanju ovog cilja od ključne je važnosti razvoj vještina i kompetencija europske radne snage, uključujući i promicanje kvalitete strukovnog obrazovanja i osposobljavanja te cjeloživotnog učenja. Ovim ciljevima pridružuju se i države kandidatkinje.

***Od Kopenhagena do Brugesa i Rige***

Rad na modernizaciji strukovnog obrazovanja i osposobljavanja nije započeo od ničega. On je predmet pojačane političke suradnje država članica EU, Europskog gospodarskog prostora (EEA) i zemalja kandidatkinja, socijalnih partnera na europskoj razini i Europske komisije, već više od desetljeća, što je poznato kao Kopenhaški proces. Oni su se posvetili poticanju mobilnosti za rad i učenju i olakšavanju pristupa cjeloživotnom učenju kroz: više transparentnosti i lakše priznavanje kvalifikacija i kompetencija, povećanu kvalitetu strukovnog obrazovanja i osposobljavanja te bolju informiranost i usmjeravanje. Niz Izjava (*Communiqué)* vodio je ovaj posao na zajedničkim prioritetima.

*Izjava iz Brugesa (Bruges Communiqué)*, usvojena 2010. godine, ujedinila je dugoročnu viziju s kratkoročnim aktivnostima. Gradeći na zajedničkim principima i u skladu sa sveukupnim okvirom za obrazovanje i osposobljavanje (ET 2020), ona definira ambiciozan program koji će pridonijeti ciljevima Strategije *Europa 2020*. S ciljem poticanja zapošljivosti i ekonomskog rasta te kako bi se pridonijelo promicanju socijalne kohezije i odgovoru na šire društvene izazove, ističe se dvojni cilj strukovnog obrazovanja i osposobljavanja: izvrsnost i uključivost.

*Izjava iz Brugesa*, a osobito njezina lista kratkoročnih rezultata za razdoblje 2011.-2014, pomogla je EU i državama kandidatkinjama da se usredotoče i provedu reforme, kao što pokazuju analize napretka Cedefopa i ETF-a[[10]](#footnote-10). Revizija ukazuje na fokus na reforme sveukupnog sustava, osiguranje kvalitete, učenje utemeljeno na radu i relevantnost SOO-a za tržište rada, što je također jasno i iz *Nacionalnih izvještaja ET 2020*.[[11]](#footnote-11)

Rad na na nacionalnim kvalifikacijskim okvirima temeljenima na ishodima učenja olakšao je mnoge od ovih reformi. Okviri koji pokrivaju sve vrste i razine nacionalnih kvalifikacija pomogli su razjasniti kako su kvalifikacije stečene u strukovnom obrazovanju i osposobljavanju povezane s onima koje se stječu u općeobrazovnim/akademskim programima. Nacionalni okviri kvalifikacija sve se više povezuju s priznavanjem neformalnog učenja i podupiru zemlje u uspostavljanju cjelovitih sustava za priznavanje. Kako bi se pomoglo ljudima u napredovanju u učenju, pronalaženju, zadržavanju i napredovanju u poslu, sljedeći korak trebao bi biti pomicanje s pristupa „alat po alat“ na cjelovitiji pristup koji se usredotočuje na potrebe korisnika, njihovo šire prepoznavanje i sistematično korištenje.

Dok se većina nacionalnih programa aktivnosti usredotočuje na veću uključivost strukovnog obrazovanja i osposobljavanja kako bi se umanjilo prijevremeno napuštanje školovanja te u svrhu promicanja daljnjeg učenja rizičnih skupina, manje pažnje se posvećivalo promicanju izvrsnosti SOO-a kroz kreativnost, inovacije i poduzetništvo – što bi moglo pridonijeti poslovanju tvrtki i otvaranju novih radnih mjesta. Informacije o ishodima tržišta rada još se ne koriste dovoljno za usmjeravanje pružanja strukovnog obrazovanja i osposobljavanja te kontinuiranog profesionalnog razvoja nastavnika[[12]](#footnote-12), što je također manje vidljivo u nacionalnim politikama. Socijalni partneri sve više su se uključivali u razvijanje i provedbu politika SOO-a. S druge strane, uključivanje zaposlenika i sindikata u vođenje i upravljanje strukovnim obrazovanjem i osposobljavanjem moglo bi se ojačati.

Novi rezultati trebali bi podržavati rad zemalja i socijalnih partnera koji prihvaćaju *Zaključke iz Rige* u provedbi reformi SOO-a, a u slučaju država članica EU, razvojne ciljeve u području SOO-a koji su istaknuti u preporukama specifičnim za određene zemlje u okviru Europskog semestra. One su također integralni dio *Strateškog okvira Obrazovanje i osposobljavanje 2020* i njegovih prioriteta s predloženim identičnim ciklusom politika do 2020. Povezanost Kopenhaškog procesa, Europske platforme za suradnju u strukovnom obrazovanju i osposobljavanju te Strateškog okviraET 2020 od iznimne su važnosti za osiguranje konzistenciju između SOO-a i drugih sektora obrazovanja i osposobljavanja.

**ANEKS 2**

**PODRŠKA PROVEDBI SREDNJOROČNIH REZULTATA NA RAZINI EU**

Sljedeće aktivnosti na razini EU podržat će provedbu gore navedenih **rezultata** u zemljama sudionicama, kao i **preporuke po državama članicama** u sklopu Europskog Semestra. Podržat će ih se financijskim sredstvima iz ESIF-a i Erasmus+-a.

* **Pomoći zemljama sudionicama ili klasterima zemalja sudionica u provedbi reformi u strukovnom obrazovanju i osposobljavanju** (ovisno o njihovim specifičnim potrebama) kroz specifičnu podršku po državama članicama, uključujući pomoć Cedefopa-a i ETF-a za zemlje sudionice u obliku osvrta po zemljama, ciljanih nacionalnih aktivnosti, foruma za učenje politika, uzajamno podučavanje i razmjene dobrih praksi, a osobito kroz ET 2020 radne grupe o strukovnom obrazovanju i osposobljavanju i obrazovanju odraslih, Vršnjačke revizije (peer review) DGVT-a, kao i kroz olakšavanje dogovora za biletarelnu ili multilateralnu suradnju među zemljama. Proizvesti dokaze na razini EU (npr. studiju o višem strukovnom obrazovanju i osposobljavanju unutar EU) i smjernice za razvijanje politike (npr. Smjernice za uključivanje malih i srednjih poduzeća u učenje utemeljeno na radu) i organizirati događaje na razini EU (npr. Europski poslovni forum o strukovnom osposobljavanju).
* **Pratiti i analizirati napredak** u području SOO od strane Cedefop-a i ETF-a, kroz unaprijeđen sustav za praćenje te korištenjem novorazvijenih indikatora (vezanih uz širenje i kvalitetu učenja utemeljenog na radu i mobilnosti u incijalnom strukovnom obrazovanju i osposobljavanju) i dostupnih specifičnih statističkih podataka o SOO (provedba ISCED-a 2011 u Anketi o radnoj snazi i UNESCO/OECD/EUROSTAT prikupljanje podataka), koji su prilagođeni novim srednjoročnim rezultatima; pratiti utjecaj inicijativa u SOO-u podržanih od strane ESIF-a na nacionalnoj razini.
* **Pojačati podršku *Europskom savezu za naukovanje* (EafA)** u svrhu podizanja kvalitete, ponude i privlačnosti naukovanja diljem Europe.
* Podrška na razini EU kako bi se osigurao daljnji razvoj i provedba ***alata za transparentnost i mobilnost*** (EQF, ECVET, EQAVET, Europass i priznavanje neformalnog i informalnog učenja) na koherentiniji i bolje integriran način.
* Podržati ***transnacionalnu mobilnost polaznika i osoblja u strukovnom obrazovanju i osposobljavanju*** (Erasmus+, ESIF, EURES, Your first EURES job), olakšati razvoj stručnjaka za obrazovanje odraslih (EPALE), adresirati zajedničke izazove na EU razini po pitanju specifičnih sektorskih vještina (Savezi za sektorske vještine) i podržati reforme politika u strukovnom obrazovanju i osposobljavanju (strateška partnerstva, projekte za budući razvoj)
* Osim toga, Europska komisija uz pomoć Cedefop-a podržat će države članice EU u pogledu **ciljane komunikacije i vidljivosti postignuća europske suradnje u strukovnom obrazovanju i osposobljavanju (*Kopenhaški proces*)** kroz konkretne aktivnosti (događaji, kampanje, promotivne aktivnosti)

**ANEKS 3**

**PRIMJERI MOGUĆIH POLITIKA VEZANIH UZ NOVE SREDNJOROČNE REZULTATE KOJI SE TREBAJU POSTIĆI U RAZDOBLJU 2015.-2020.**

Novi rezultati koji se trebaju postići omogućavaju veću fleksibilnost u provedbi na nacionalnoj razini, što je ključno s obzirom na poprilične razlike u strukovnom obrazovanju i osposobljavanju u zemljama sudionicama. Neki od rezultata koji se trebaju postići bit će značajniji od drugih, ovisno o specifičnim situacijama i potrebama svake zemlje. Isto tako, određeni srednjoročni rezultat može se provesti na drugačiji način ovisno o nacionalnim okolnostima. Kako bi se prilagodili ovim različitostima, srednjoročni rezultati koji se trebaju postići dodatno su podržani mogućim politikama opcijama na sekundarnoj razini koji predstavljaju indikativnu, ali ne i propisanu listu mogućih relevantnih mjera koje bi se mogle poduzimati u svrhu adresiranja specifičnog rezultata.

1. **Promovirati učenje temeljeno na radu (WBL)** u svim oblicima, s posebnom pažnjom na naukovanja, i to uključivanjem socijalnih partnera, tvrtki, komora i pružatelja strukovnog obrazovanja i osposobljavanja, kao i poticanjem inovacija i poduzetništva.

Konkretne akcije mogle bi, na primjer, uključivati pokretanje inicijativa na nacionalnoj razini kako bi porastao udio učenja temeljenog na radu u programima strukovnog obrazovanja i osposobljavanja koji se provode u školskom okruženju, te na one koji kombiniraju učenje u školama i tvrtkama, prema potrebi; pokretanje akcija za jačanje, reviziju ili uvođenje naukovanja u kontekstu Europskog saveza za naukovanja (EAfA), a također i integraciju naukovanja koja se pružaju u okviru *Garancije za mlade* u nacionalnim sustavima za strukovno obrazovanje i osposobljavanje; stvaranje jasnog regulatornog okvira (za učenje temeljeno na radu) uzimajući u obzir postojeće propise, industrijske poveznice i obrazovne prakse; uspostavljanje institucionaliziranih posredničkih struktura za podršku uključivanjem komora, poslovnih i sektorskih organizacija za upravljanje administracijom povezanom s učenjem utemeljenom na radu u tvrtkama; pomaganje pružateljima strukovnog obrazovanja i osposobljavanja u pronalaženju mjesta za učenje učenika i strukovne nastavnike u tvrtkama te podrška malim i srednjim poduzećima u pružanju mjesta za naukovanje (uključujući poticaje), itd.

2. Daljnji razvoj **mehanizama osiguravanja kvalitete u strukovnom obrazovanju i osposobljavanju** u skladu s Preporukom o EQAVET-u[[13]](#footnote-13) te, u sklopu sustava osiguravanja kvalitete, uspostavljanje neprekidnog **protoka informacija i povratnih informacija u sustavima inicijalnog i kontinuiranog strukovnog obrazovanja i osposobljavanja temeljenim na ishodima učenja.**

Konkretne aktivnosti mogle bi, na primjer, uključivati daljnji razvoj osiguravanja kvalitete (s posebnim fokusom na učenje utemeljeno na radu i kontinuirano SOO), predstavljanje poticajnih mjera za pružatelje strukovnog obrazovanja i osposobljavanja u svrhu unaprjeđenja tehnološke opreme, koristiti informacije vezane uz zapošljivost maturanata SOO i kombinaciju podataka o učenju, ulasku na tržište rada i o karijeri; uspostaviti koherentne sustave za prikupljanje i analizu podataka i mehanizme koji bi pružali povratne informacije o rezultatima praćenja radi prilagodbe ponude strukovnog obrazovanja i osposobljavanja; razviti kapacitete lokalnih i regionalnih vlasti i pružatelja strukovnog obrazovanja i osposobljavanja kako bi te informacije koristili za izradu kurikuluma, razvoj standarda zanimanja i sadržaja strukovnih kvalifikacija na svim razinama u skladu s novim ekonomskim i tehnološkim zahtjevima; osigurati da se ishodi strukovnog obrazovanja i osposobljavanja koriste sistematično u okviru sustava osiguravanja kvalitete, uključujući one vezane uz kontinuirano SOO, koristiti nove mogućnosti za prikupljanje i analizu podataka kao što su veliki podaci itd.

3. Povećati dostupnost **SOO i kvalifikacija za sve kroz** fleksibilnije i prohodnije sustave, osobito ponudom efikasnih i integriranih službi za profesionalno usmjeravanje te omogućavanjem priznavanja neformalnog i informalnog učenja.

Konkretne aktivnosti mogle bi, na primjer, uključivati ulaganje više napora u: uspostavljanje sustava za priznavanje neformalnog i informalnog učenja (dogovor unutar Preporuke Vijeća 2012. za uspostavljanje takvih dogovora do 2018.); proširenje moduliranih ponuda u kontinuiranom SOO-u kako bi se omogućilo unaprjeđenje vještina radnika i brza reakcija na nove zahtjeve za vještinama; rješavanje dobro poznatih barijera u pristupu osposobljavanju za rizične skupine, osobito za odrasle s niskom razinom vještina; širenje ponude osposobljavanja i korištenje IKT alata, bolja integracija kontinuiranog strukovnog obrazovanja i osposobljavanja i mjere aktivne politike tržišta rada; promicanje učenja utemeljenog na radu i stvaranje radne okoline koja potiče na učenje u tvrtkama za radnu populaciju; integriranje službi za profesionalno usmjeravanje i savjetovanje za incijalno i kontinuirano SOO koje pružaju i sektori za obrazovanje i za zapošljavanje, promicanje mjera za podizanje uključivosti SOO sustava (uključujući sprječavanje prijevremenog napuštanja školovanja i programe za drugu priliku za stjecanje strukovnih kvalifikacija), nastavak rada na provedbi Nacionalnih okvira kvalifikacija, povezanih s EQF-om uključivanjem i kvalifikacija stečenih izvan formalnih sustava obrazovanja i osposobljavanja; osiguranje veće institucionalne sinergije između pružatelja inicijalnog i kontinuiranog strukovnog obrazovanja i osposobljavanja (na regionalnoj, nacionalnoj i europskoj razini), službi za profesionalno usmjeravanje i zapošljavanje, centara za priznavanje, itd.

4. Dodatno **ojačati ključne kompetencije** u strukovnim kurikulumima i pružiti učinkovite mogućnosti stjecanja i razvijanja tih vještina kroz inicijalno i kontinuirano strukovno obrazovanje i osposobljavanje

Konkretne aktivnosti mogle bi, na primjer, uključiti vrjednovanje položaja ključnih kompetencija u strukovnim kurikulumima, rad na unaprjeđenju razina osnovnih vještina polaznika SOO kao što su primjerice PISA i PIAAC, jačanje pružanja ključnih kompetencija u SOO, osobito u osposobljavanju vezano uz rad, promicanje inovativnih pristupa za pružanje kombiniranih ključnih kompetencija i za rad specifičnih vještina, posvećivanje posebne pozornosti na razvoj poduzetničkih vještina, itd.

5. Predstaviti sistematične pristupe i mogućnosti za **inicijalni i kontinuirani profesionalni razvoj strukovnih nastavnika i mentora kako u školi, tako i u okruženjima na radnom mjestu.**

Konkretne aktivnosti za podršku početnom i kontinuiranom profesionalnom razvoju strukovnih nastavnika mogle bi, na primjer, uključivati razvoj i provedbu politika koje se odnose na razvoj kompetencija nastavnika u SOO, što bi se potpomoglo održivom uporabom i komplementarnošću nacionalnih i EU fondova (Erasmus+, ESIF, itd.); sistematične pristupe osiguranju profesionalnog razvoja osoblja u SOO (uključujući prikupljanje znanja, analize potreba, pružanje mogućnosti za učenje, stvaranje i širenje prilika za priznavanje i certificiranje prijašnjeg učenja i kompetencija nastavnika koje su stekli na poslu kao valjanu alternativu formalnom učenju); učinkovita partnerstva svih relevantnih dionika (osobito tvrtki) u svrhu podrške profesionalnom razvoju strukovnih nastavnika (uključujući dogovaranje osposobljavanja nastavnika izravno u tvrtkama, poticaji za podršku tvrtkama da ulažu u profesionalni razvoj svojih trenera); osnaživanje i podrška tijelima odgovornim za profesionalni razvoj strukovnih nastavnika (uključujući europske i nacionalne mreže pružatelja strukovnog obrazovanja i osposobljavanja); aktivnosti vezane uz promociju, informiranje te aktivnosti podizanja svijesti (kroz informativne službe, razmjenu dobrih praksi, promotivne događaje i nagrade najboljim tvrtkama za osposobljavanje i strukovnim nastavnicima). itd.

1. Podložno potvrdi vlade [↑](#footnote-ref-1)
2. Ovi Zaključci uključuju Aneks 1, Aneks 2 i Aneks 3, koji čine integralni dio Zaključaka iz Rige. Socioekonomska i institucionalna podloga u Aneksu 1 daje pregled osnova za nove srednjoročne rezultata. Aktivnosti na razini EU, navedenu Aneksu 2, podržat će provedbu i praćenje spomenutih rezultata u zemljama sudionicama. Aneks 3 iznosi popis primjera politika vezanih uz nove rezultate. [↑](#footnote-ref-2)
3. http://ec.europa.eu/education/policy/vocational-policy/doc/brugescom\_en.pdf [↑](#footnote-ref-3)
4. http://ec.europa.eu/education/policy/vocational-policy/doc/copenhagen-declaration\_en.pdf [↑](#footnote-ref-4)
5. http://eur-lex.europa.eu/legal-content/EN/TXT/?uri=CELEX:32012H1222(01) [↑](#footnote-ref-5)
6. Prema Cedefop-u, učenje utemeljeno na radu odnosi se na znanje i vještine koje se stječu tijekom izvršavanja ili promišljanja zadataka u strukovnom kontekstu, na radnom mjestu ili u ustanovi za SOO. Za inicijalno strukovno obrazovanje i osposobljavanje, prema izvještaju Komisije iz 2013. (*Work-based learning in Europe: Practices and Policy pointers*), postoje tri vrste učenja utemeljena na radu: 1) izmjenične sheme ili naukovanje koje se obično naziva „dvojnim sustavom“ 2) učenje utemeljeno na radu koje se provodi u strukovnoj školi, ali uključuje razdoblja osposobljavanja kroz rad u tvrtkama i 3) učenje utemeljeno na radu koje je integrirano u školski program, korištenjem laboratorija, radionica, kuhinja, restorana, vježbeničkih tvrtki, simulacije ili pravih poslovnih/industrijskih projektnih zadataka [↑](#footnote-ref-6)
7. http://eur-lex.europa.eu/legal-content/EN/TXT/?qid=1430316040997&uri=CELEX:52014DC0030 [↑](#footnote-ref-7)
8. Kako je definirano u odgovarajućoj Preporuci iz 2006., osam ključnih kompetencija čine komunikacija na materinjem jeziku, komunikacija na stranim jezicima, matematička kompetencija i osnovne kompetencije u znanosti i tehnologiji, digitalna kompetencija, učenje kako učiti, socijalne i građanske kompetencije, osjećaj za inicijativu i poduzetništvo, kulturna svijest i izražavanje. Preporuka se također odnosi na temeljne jezične vještine, pismenost, matematičku pismenost te informacijske i komunikacijske tehnologije kao glavni temelj učenja. Učenje kako učiti, socijalne i građanske kompetencije, preuzimanje inicijative i poduzetništvo, kao i kulturna svijest i izražavanje smatraju se „transverzalnim ključnim vještinama“ (Zaključci Vijeća iz 2010. o kompetencijama za potporu cjeloživotnom učenju i inicijativi „nove vještine za nova radna mjesta“) [↑](#footnote-ref-8)
9. http://eur-lex.europa.eu/legal-content/EN/TXT/?qid=1389776578033&uri=CELEX:52012DC0669 [↑](#footnote-ref-9)
10. Tekst iz ovog ulomka donosi sažetak glavnih odluka koju su predstavljene u Cedefopu (2015): *Stronger VET for better lives – monitoring report on vocational education and training policies 2010.-2014*. Ovaj izvještaj uključuje ETF-ovo praćenje postignuća u zemljama kandidatkinjama
http://eur-lex.europa.eu/legal-content/http://www.cedefop.europa.eu/en/publications-and-resources/publications/3067http://www.cedefop.europa.eu/en/publications-and-resources/publications/9096 [↑](#footnote-ref-10)
11. [↑](#footnote-ref-11)
12. [↑](#footnote-ref-12)
13. http://eur-lex.europa.eu/legal-content/EN/TXT/?qid=1430316040997&uri=CELEX:52014DC0030 [↑](#footnote-ref-13)